钦定古今图书集成/明伦汇编/氏族典/第082卷 > 吴甘来〈兄泰来〉
## 钦定古今图书集成/明伦汇编/氏族典/第082卷 > 吴甘来〈兄泰来〉

按《明外史吴甘来传》：“甘来，字和受，江西新昌人。父之
才，西安府同知。甘来与兄泰来同举乡试。崇祯改元，
甘来成进士，授中书舍人。后三年，泰来亦成进士，授
南京太常博士。五年，甘来擢刑科给事中，抗直敢言，
忧归。服阕，起吏科，进兵科右给事中，乞假归。十五年，
起历户科都给事中，列上练兵足饷十事，又陈开矿”
之害。时封疆大吏多假护藩名，弃封守，移善地，致列
城崩溃。甘来极论其弊，遘疾请告。会帝命编修陈名
夏掌户科，甘来喜得代。不数日，贼薄都城。时泰来已
官礼部员外郎，甘来属归事母，而己誓必死。明日城
陷，正衣冠，北向拜，投缳死。福王时，赠太常卿，谥“忠节。”